依韻和永叔子履冬夕小齋聯句見寄
作者：梅堯臣
朝代：宋

paragraphs: 遥知夜相過，對語冷無火。
險辭鬭尖奇，凍地抽笋笴。
唫成欲寄誰，談極唯思我。
學術窮後先，文字少許可。
敢將蠡測海，有似脂出輠。
必餓嘗見憂，此病各又果。
弊駕當還都，重門不須鏁。
到時春怡怡，萬柳枝娜娜。
定應人折贈，只恐絮已墮。
行橐且不貧，明珠藏百顆。